ทิสโก้ออกไชน่าทริกเกอร์ตั้งเป้ากำไร8%
ทิสโก้ ติดใจออกไชน่าทริกเกอร์ ตั้งเป้ากำไร  8% ใน 8 เดือน เปิดขาย 6-13 ม.ค.
5 ม.ค. 2558

ทิสโก้ ติดใจออกไชน่าทริกเกอร์ ตั้งเป้ากำไร  8% ใน 8 เดือน เปิดขาย 6-13 ม.ค. 
นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน (บลจ.) ทิสโก้ กล่าวว่า วันที่ 6 – 13 ม.ค. 2558 บลจ.ทิสโก้ เปิดขายกองทุนทิสโก้ ไชน่า ทริกเกอร์ 8% #16 มูลค่าโครงการ 1,000 ล้านบาท เน้นลงทุนในหุ้นจีนผ่านกองทุน Hang Seng H-Share Index ETF เพื่อให้ได้รับผลตอบแทนใกล้เคียงดัชนี HSCEI หรือ H-Shares โดยมีเป้าหมายเลิกโครงการที่ 8% ภายในเวลา 8 เดือน
“ปี 2557 เราประสบความสำเร็จในการบริหารกองทุนทริกเกอร์ฟันด์เป็นอย่างมาก โดยเฉพาะกองทุนในซีรีส์ ไชน่าทริกเกอร์ 8% โดยในเดือน ธ.ค. กองทุน ทิสโก้ ไชน่า อิควิตี้ ทริกเกอร์ 8% กองที่ 6, 7, 8 และ 15 เข้าเป้าหมายพร้อมกัน โดยกองทุนที่เข้าเป้าหมายเร็วที่สุด คือ กองที่ 15 ใช้เวลาบริหารเพียง 3 เดือนกว่าเท่านั้น” นายสาห์รัช กล่าว
ขณะที่ ศูนย์วิเคราะห์เศรษฐกิจและกลยุทธ์ทิสโก้ วิเคราะห์ว่า ในปี 2558 ตลาดหุ้นโลกจะปรับขึ้นต่อไปอีก เนื่องจากการปรับตัวในช่วง 3 ปีที่ผ่านมายังไม่สูงเกินไปเมื่อเทียบกับในอดีต นอกจากนี้สภาพคล่องในระบบการเงินโลกจะเพิ่มขึ้นจากการที่ธนาคารกลางยุโรป (ECB) และธนาคารกลางญี่ปุ่น (BoJ) อัดฉีดเงินเข้าระบบต่อเนื่อง โดยมูลค่าของตลาดหุ้นยังน่าสนใจกว่าตราสารหนี้ ทั้งนี้ ความเสี่ยงที่น่าจับตามองคือการขึ้นดอกเบี้ยของธนาคารกลางสหรัฐฯ (FED) ในช่วงกลางปี 58
พร้อมกันนี้ ยังแนะนำการลงทุนในตลาดหุ้นจีน เนื่องจากคาดว่าธนาคารกลางจีนจะประกาศลดดอกเบี้ย และลดอัตราการกันสำรองของธนาคาร (RRR) เพื่อกระตุ้นเศรษฐกิจเพิ่มเติมในปีนี้ นอกจากนั้นยังมีปัจจัยหนุนจากความคืบหน้าของการปฏิรูปเศรษฐกิจจีน ที่จะช่วยลดความเสี่ยงด้านการเงินและ ยกระดับมูลค่าของตลาดหุ้นจีน